pythainlp/thaigov-v2-corpus-22032023 huggingface dataset:
วันพุธที่ 17 มีนาคม 2564
ก.แรงงาน จัด Bangkok Job Fair 2021 เชิญคนหางานพบผู้ประกอบการกว่า 40 แห่ง ตำแหน่งงานกว่า 5 พันอัตรา
รมว.แรงงาน สั่งเตรียมตำแหน่งงานกว่า 5 พันอัตรา จากสถานประกอบการชั้นนำรองรับคนหางาน  ในงาน Bangkok Job Fair 2021 ที่มีกำหนดจัดงานวันที่ 26-27 มีนาคม 2564 ณ ฟอร์จูนสตรีท ศูนย์การค้าฟอร์จูนทาวน์ กรุงเทพมหานคร
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงาน โดยกรมการจัดหางาน มีกำหนดจัดงาน Bangkok Job Fair 2021 ในวันที่ 26-27 มีนาคม 2564 ณ ฟอร์จูนสตรีท ศูนย์การค้าฟอร์จูนทาวน์ กรุงเทพมหานคร เพื่อส่งเสริมการมีงานทำให้แก่ ผู้ว่างงาน ผู้ถูกเลิกจ้าง ประชาชนทั่วไปที่มีความประสงค์จะหางานทำ เพิ่มโอกาสคัดเลือกตำแหน่งงานว่างที่ตรงกับความรู้ความสามารถ และได้สมัครงานกับนายจ้าง/สถานประกอบการจำนวนมากในคราวเดียว และเพื่ออำนวยความสะดวกให้นายจ้าง/สถานประกอบการและผู้สมัครงานได้พบและพิจารณาคัดเลือกกันโดยตรง ซึ่งกิจกรรมนี้จะเป็นส่วนช่วยส่งเสริมให้เกิดการจ้างงาน ลดปัญหาการขาดแคลนแรงงาน ตามนโยบายรัฐบาลโดยการนำของพล.อ.ประยุทธ์ จันทร์โอชา นายกรัฐมนตรี และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ที่ให้ความสำคัญกับการสร้างงาน สร้างอาชีพ ให้แก่ประชาชนที่ว่างงาน ผู้ที่ต้องการเปลี่ยนงาน ผู้สูงอายุ คนพิการ ตลอดจนนักเรียน นิสิต นักศึกษาที่ต้องการทำงานในช่วงว่างระหว่างเรียน เพื่อแก้ไขปัญหาการว่างงานและลดปัญหาความยากจนซึ่งถือเป็นปัญหาสำคัญของประเทศ โดยเฉพาะอย่างยิ่งในสถานการณ์การแพร่ระบาดของโรคติดเชื้อไวรัสโคโรนา 2019 (โควิด – 19)
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า กรมการจัดหางาน ขอเชิญชวนผู้สนใจสมัครงาน และประชาชนทั่วไป เข้าร่วมงานได้ในวันที่ 26 – 27 มีนาคม 2564 ตั้งแต่เวลา 09.00 - 16.30 น. ที่บริเวณลานฟอร์จูนสตรีท (หน้าอาคาร) ศูนย์การค้าฟอร์จูนทาวน์ กรุงเทพมหานคร โดยภายในงานมีนายจ้าง/สถานประกอบการชั้นนำ เข้าร่วมรับสมัครงาน จำนวน 40 บริษัท อาทิ บริษัท ซีพีออลล์ จำกัด (มหาชน) บ.ซีพีเอฟ (ประเทศไทย) จำกัด บ. เซ็นทรัล เรสตอรองส์ กรุ๊ป จำกัด บ.ไมเนอร์ ฟู้ด กรุ๊ป จำกัด บ.เอกชัย ดีสทริบิวชั่น ซิสเทมจำกัด (มหาชน) บ.สยามแม็คโคร จำกัด (มหาชน) บ. ทรูคอร์ปอเรชั่น จำกัด (มหาชน) ธนาคารยูโอบี จำกัด (มหาชน) เป็นต้น ซึ่งมีตำแหน่งงานว่าง จำนวนกว่า 5,000 อัตรา โดยภายในงานนอกจากกิจกรรมรับสมัครงานและสัมภาษณ์งานกับนายจ้าง/สถานประกอบการ ยังมีกิจกรรมอื่น ๆ ได้แก่ กิจกรรมการสาธิตประกอบอาชีพอิสระที่ได้รับความนิยม และเป็นที่ต้องการของตลาดงาน 20 อาชีพ อาทิ การทำกระเป๋าบุผ้าปักริบบิ้น สายคล้องหน้ากากอนามัย สบู่สมุนไพร ตระกร้าผ้าย้อมคราม การทำเค้กกล้วยหอม บราวนี่ ขิงอ่อนดอง เป็นต้น การประกอบธุรกิจแฟรนไชน์ในรูปแบบ Food Truck การให้คำปรึกษาปัญหาด้านแรงงานของหน่วยงานในสังกัดกระทรวงแรงงาน ได้แก่ การให้บริการจัดหางานสำหรับคนพิการและผู้สูงอายุ โดยกรมการจัดหางาน การให้บริการคำปรึกษา คำแนะนำ ตามพรบ.คุ้มครองคนหางาน โดยกรมสวัสดิการและคุ้มครองแรงงาน การให้บริการคำปรึกษา คำแนะนำ การฝึกทักษะฝีมือแรงงาน โดยกรมพัฒนาฝีมือแรงงาน การให้บริการคำปรึกษา คำแนะนำ การขึ้นทะเบียนประกันตน ม.33, ม.39, ม.40 และสิทธิประโยชน์ต่างๆ ตามพรบ.ประกันสังคม โดยสำนักงานประกันสังคม และการให้บริการตรวจสุขภาพ โดยโรงพยาบาลวิภาราม พัฒนาการ
ทั้งนี้ ผู้สนใจสามารถสอบถามรายละเอียดเพิ่มเติมได้ที่ สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694
วันจันทร์ที่ 15 มีนาคม 2564
ผู้ช่วยรมว.วธ.เข้าเยี่ยมชมผลการดำเนินงานและนิทรรศการ ผลิตภัณฑ์ท้องถิ่นชุมชนคุณธรรมน้อมนำหลักปรัชญาของเศรษฐกิจพอเพียง ขับเคลื่อนด้วยพลังบวร จังหวัดสุรินทร์
ผู้ช่วยรมว.วธ.เข้าเยี่ยมชมผลการดำเนินงานและนิทรรศการ ผลิตภัณฑ์ท้องถิ่นชุมชนคุณธรรมน้อมนำหลักปรัชญาของเศรษฐกิจพอเพียง ขับเคลื่อนด้วยพลังบวร จังหวัดสุรินทร์
วันที่ ๑๓ มีนาคม ๒๕๖๔ เวลา ๑๒.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เดินทางเข้าเยี่ยมชมผลการดำเนินงานและนิทรรศการ ผลิตภัณฑ์ท้องถิ่นชุมชนคุณธรรมน้อมนำหลักปรัชญาของเศรษฐกิจพอเพียง ขับเคลื่อนด้วยพลังบวร จังหวัดสุรินทร์ เยี่ยมชมผลงาน"Steet art จากสังกะสี" กลุ่มศิลปกรรมสุรินทร์และเยาวชน จากโครงการสร้างสรรค์งานศิลป์ สุรินทร์ถิ่นศิลปะ และเยี่ยมชมพิพิธภัณฑ์โลกของช้าง ในคชศึกษา Elephant World และ โครงการคชอาณาจักร จังหวัดสุรินทร์โดยมี นายนราธร ศรประสิทธิ์ รองผู้ว่าราชการจังหวัดสุรินทร์ นายโกวิท ผกามาศ ผู้ตรวจราชการกระทรวงวัฒนธรรม นางสาววิมลลักษณ์ ชูชาติ ผู้อำนวยการสำนักงานศิลปวัฒนธรรมร่วมสมัย นางสาวเพชรรัตน์ สายทอง ผู้ช่วยปลัดกระทรวงวัฒนธรรม ผู้บริหารกระทรวงวัฒนธรรม ตัวแทนหน่วยงานที่เกี่ยวข้อง แขกผู้มีเกียรติ พี่น้องประชาชนจังหวัดสุรินทร์และจังหวัดใกล้เคียง นักท่องเที่ยว นักเรียน นักศึกษา และสื่อมวลชน ณ ชุมชนคุณธรรมฯบ้านหนองบัว ตำบลกระโพ อำเภอท่าตูม จังหวัดสุรินทร์
วันพุธที่ 17 มีนาคม 2564
โฆษกกระทรวงยุติธรรม ร่วมกับคณะทำงานโฆษกฯ วางกลยุทธ์ด้านประชาสัมพันธ์ เพื่อสร้างการรับรู้สู่ประชาชน
โฆษกกระทรวงยุติธรรม ร่วมกับคณะทำงานโฆษกฯ วางกลยุทธ์ด้านประชาสัมพันธ์ เพื่อสร้างการรับรู้สู่ประชาชน
ในวันอังคารที่ ๑๖ มีนาคม ๒๕๖๔ เวลา ๑๔.๓๐ น.
ณ ห้องประชุมกระทรวงยุติธรรม ๔ - ๐๑ ชั้น ๔ อาคารกระทรวงยุติธรรม
ถนนแจ้งวัฒนะ กรุงเทพฯ
นายวัลลภ นาคบัว รองปลัดกระทรวงยุติธรรม และโฆษกกระทรวงยุติธรรม
เป็นประธานการประชุมคณะทำงานโฆษกกระทรวงยุติธรรม
ภายใต้โครงการประชุมเครือข่ายความร่วมมือด้านสื่อสารงานยุติธรรมสู่ประชาชน ครั้งที่ ๑/๒๕๖๔
โดยมี นายวันฉัตร วณิชพันธุ์ ที่ปรึกษารัฐมนตรีว่าการกระทรวงยุติธรรม (ด้านประชาสัมพันธ์)
พร้อมด้วยโฆษกประจำหน่วยงาน หัวหน้าฝ่ายประชาสัมพันธ์
และเจ้าหน้าที่ที่เกี่ยวข้องของหน่วยงานในสังกัดกระทรวงยุติธรรม เข้าร่วมประชุมฯ
เพื่อพิจารณาแนวทางการจัดส่งประเด็นและข้อมูลเพื่อการประชาสัมพันธ์
ของหน่วยงานในสังกัดกระทรวงยุติธรรม
การจัดทำวีดิทัศน์ของหน่วยงานในสังกัดกระทรวงยุติธรรม
เพื่อนำเสนอต่อคณะรัฐมนตรีและเพื่อเผยแพร่ประชาสัมพันธ์ต่อสาธารณชน
ให้ได้รับทราบผลการดำเนินงานของกระทรวงยุติธรรมอย่างแพร่หลาย
รวมทั้งหารือเรื่องการสร้างกลไกปฏิบัติการข่าวสารของกระทรวงยุติธรรม (Information Operations)
ที่มีประสิทธิภาพทั้งการปฏิบัติในเชิงรุกและเชิงรับ เพื่อสร้างมูลค่าการประชาสัมพันธ์ (PR Value) ให้เพิ่มมากขึ้น ตลอดจนปรับกลยุทธ์การประชาสัมพันธ์ให้เหมาะสมและทันต่อสถานการณ์
************************************
วันพฤหัสบดีที่ 4 มีนาคม 2564
ผู้ช่วยรัฐมนตรีประจำกระทรวงยุติธรรม นำโมเดลคดีลัลลาเบล ให้ความเป็นธรรม ช่วยเหลือครอบครัวน้องวาวา
นายสามารถ เจนชัยจิตรวนิช นำโมเดลคดีลัลลาเบล ให้ความเป็นธรรม ช่วยเหลือครอบครัวน้องวาวา
ในวันพุธที่ ๓ มีนาคม ๒๕๖๔ เวลา ๑๕.๐๐ น. ณ ห้องแถลงข่าวกระทรวงยุติธรรม ชั้น ๒ อาคารกระทรวงยุติธรรม นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม รับเรื่องจาก นายสฤษฎ์พงษ์ เกี่ยวข้อง สมาชิกสภาผู้แทนราษฎรจังหวัดกระบี่ พร้อมด้วยมารดาและน้องชายของนางสาววิชญาพร วิเศษสมบัติ หริอ วาวา พริตตี้สาว ซึ่งเสียชีวิตหลังรับงานเอนเตอร์เทน เพื่อขอรับความช่วยเหลือด้านกระบวนการยุติธรรม
นายสามารถ กล่าวว่า สาเหตุการเสียชีวิตของน้องวาวา ยังเป็นข้อกังขาในสังคมซึ่งมีความคล้ายคลึงกับกรณีการเสียชีวิตของน้องลัลลาเบล โดยในเบื้องต้น ได้มอบหมายให้กรมคุ้มครองสิทธิและเสรีภาพ พิจารณาแนวทางการช่วยเหลือเยียวยาครอบครัวของผู้เสียชีวิต และได้ประสานงานกับหน่วยงานที่เกี่ยวข้องในการติดตามสาเหตุการเสียชีวิตที่แท้จริงต่อไป รวมทั้งการขยายผลในประเด็นที่เกี่ยวข้องกับยาเสพติด โดยจะให้ความเป็นธรรมกับทุกๆ ฝ่าย เรื่องยาเสพติดต้องให้สำนักงาน ป.ป.ส. เร่งกวาดล้างยาเสพติดในพื้นที่กรุงเทพฯ ตามนโยบายของพลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม
นายสามารถ กล่าวต่ออีกว่า การเสียชีวิตของน้องวาวา ถือว่าเป็นเสาหลักของครอบครัวในการหารายได้ เลี้ยงมารดาและยายที่ตาบอด ทั้งยังส่งเสียให้น้องชายเรียน เมื่อน้องวาวาเสียชีวิต ครอบครัวน้องวาวาก็ได้รับความเดือดร้อนอย่างหนัก โดยเรื่องนี้ได้มอบหมายให้ศูนย์ยุติธรรมสร้างสุข ประสานกับกระทรวงแรงงาน ในการช่วยเหลือให้มารดาของน้องวาวามีอาชีพเลี้ยงครอบครัวที่สามารถทำงานได้ที่บ้าน โดยจะนำโมเดลการช่วยเหลือน้องลาลาเบลมาเป็นต้นแบบ ในการช่วยเหลือให้ครอบคลุมทุกมิติ
"ถือว่าเป็นการอำนวยความยุติธรรมที่รวดเร็ว เป็นการสานต่อนโยบายของพลเอก ประยุทธ์ จันทร์โอชา นายกรัฐมนตรี ในการลดความเหลื่อมล้ำในสังคม โดยประชาชนต้องได้รับความเป็นธรรมอย่างครบวงจรและทั้งนี้ขอให้เชื่อมั่นในกระบวนการยุติธรรม ภายใต้การนำของนายสมศักดิ์ เทพสุทิน รัฐมนตรีว่าการกระทรวงยุติธรรม ซึ่งมีนโยบายอย่างชัดเจนในการเน้นดำเนินงานเชิงรุกเพื่อสร้างสุขให้กับประชาชน ทางกระทรวงยุติธรรมพร้อมให้ความช่วยเหลือ เพื่อบรรเทาความเดือดร้อนของประชาชนอยู่แล้ว และทั้งนี้ขอให้กำลังใจกับผมครอบครัวของน้องวาวา กับการเรียกร้องความยุติธรรมในครั้งนี้ด้วย" นายสามารถ กล่าว
วันเสาร์ที่ 20 มีนาคม 2564
ไทยคว้าอันดับ 42 ของโลกในการจัดอันดับ B2C e-Commerce Index 2020   ครองอันดับ 3 อาเซียน นายกฯ เชื่อมั่นไทยเดินหน้าถูกทาง มีทิศทางพัฒนา e-Commerce ที่ดีขึ้นชัดเจน
ไทยคว้าอันดับ 42 ของโลกในการจัดอันดับ B2C e-Commerce Index 2020   ครองอันดับ 3 อาเซียน นายกฯ เชื่อมั่นไทยเดินหน้าถูกทาง มีทิศทางพัฒนา e-Commerce ที่ดีขึ้นชัดเจน พร้อมนำประเทศเปลี่ยนผ่านเป็นสังคมเศรษฐกิจดิจิทัล
วันที่ 20 มี.ค.64 นายอนุชา บูรพชัยศรี โฆษกประจำสำนักนายกรัฐมนตรี เผยว่า ในการประชุมสหประชาชาติว่าด้วยการค้าและการพัฒนา หรือ อังค์ถัด (UNCTAD) เมื่อวันที่ 17 กุมภาพันธ์ ที่ผ่านมา ได้ประกาศผลการจัดอันดับ B2C หรือ Business-to-Customer e-Commerce ประจำปี 2563 ซึ่งเป็นการวัดความพร้อมทางเศรษฐกิจเพื่อตอบโจทย์การค้าพาณิชย์อิเล็กทรอนิกส์ หรือ e-Commerce จาก 152 ประเทศทั่วโลก โดยประเทศที่ได้รับการจัดอันดับเป็นประเทศที่มีความพร้อมทาง e-Commerce สูงสุดเป็นอันดับหนึ่ง คือ สวิตเซอร์แลนด์ ขณะที่ประเทศไทยได้รับการจัดอันดับให้อยู่ในอันดับที่ 42 ของโลก ติด Top 10 ของกลุ่มประเทศกำลังพัฒนา และเป็นอันดับ 3 ของอาเซียน รองจากสิงคโปร์ และ มาเลเซีย
ความสำเร็จในครั้งนี้ เป็นความร่วมมือของกรมพัฒนาธุรกิจการค้า กระทรวงพาณิชย์ และสำนักงานพัฒนาธุรกรรมทางอิเล็กทรอนิกส์ กระทรวงดิจิทัลเพื่อเศรษฐกิจและสังคม รวมถึงทุกภาคส่วนที่เกี่ยวข้อง ซึ่งก้าวต่อไปนับจากนี้ รัฐบาลจะนำผลการจัดอันดับดังกล่าวไปออกแบบนโยบาย เพื่อรองรับประเทศไปสู่การเปลี่ยนผ่านเป็นสังคมเศรษฐกิจดิจิทัลที่สร้างประโยชน์ให้กับทุกภาคส่วน รวมถึงพัฒนากฎระเบียบ แพลตฟอร์ม ให้รองรับ e-Commerce และระบบต่าง ๆ รองรับธุรกรรม e-Commerce ผลักดันสินค้าชุมชนเข้าสู่ตลาดออนไลน์ ตลอดจนสร้างการเข้าถึงเทคโนโลยีดิจิทัลและอินเทอร์เน็ต ซึ่งจะช่วยเพิ่มความเชื่อมั่นและความไว้วางใจให้กับผู้ประกอบการและประชาชน ในการก้าวเข้าสู่ e-Commerce อย่างสมบูรณ์
“นายกรัฐมนตรีเชื่อมั่นว่าประเทศไทยเดินหน้ามาถูกทางแล้ว และมีทิศทางการพัฒนา e-Commerce ที่ดีขึ้นอย่างชัดเจน พร้อมแสดงความมั่นใจเป็นอย่างยิ่งว่าในปีหน้าประเทศไทยจะได้รับคะแนนที่ดีขึ้นทั้งในเชิงมูลค่าและประสิทธิภาพของ e-Commerce ซึ่งจะทำให้การจัดอันดับของประเทศไทยก้าวขึ้นเป็นอันดับสองของอาเซียนได้ไม่ไกลเกินฝัน” โฆษกประจำสำนักนายกรัฐมนตรี กล่าว
โฆษกประจำสำนักนายกรัฐมนตรียังกล่าวด้วยว่า จากการจัดอันดับของประเทศไทย พบว่า ประเทศไทยโดดเด่นในด้านความเชื่อมั่นการขนส่งไปรษณีย์ (Postal Reliability Index) โดยได้คะแนนสูงถึง 97 คะแนน เท่ากับคะแนนของสวิตเซอร์แลนด์ที่ได้รับการจัดอันดับว่าเป็นประเทศที่มีความพร้อมทาง e-Commerce สูงสุดเป็นอันดับหนึ่ง นอกจากนี้ ประเทศไทยยังโดดเด่นในด้านจำนวนการเปิดบัญชีธนาคาร หรือมีบัญชีธุรกรรมทางการเงินผ่านโทรศัพท์มือถือ ซึ่งเป็นปัจจัยสำคัญพื้นฐานของการเติบโตของ e-Commerce ด้วย
วันอังคารที่ 2 มีนาคม 2564
ปลัดวธ.เป็นประธานประชุมผู้บริหารสำนักงานปลัดกระทรวงวัฒนธรรม (ส่วนกลางและส่วนภูมิภาค) ครั้งที่ ๓/๒๕๖๔ ผ่านระบบ Zoom Meeting
ปลัดวธ.เป็นประธานประชุมผู้บริหารสำนักงานปลัดกระทรวงวัฒนธรรม (ส่วนกลางและส่วนภูมิภาค) ครั้งที่ ๓/๒๕๖๔ ผ่านระบบ Zoom Meeting
วันที่ ๑ มีนาคม ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานประชุมผู้บริหารสำนักงานปลัดกระทรวงวัฒนธรรม (ส่วนกลางและส่วนภูมิภาค) ครั้งที่ ๓/๒๕๖๔ ผ่านระบบ Zoom Meeting โดยมี นายกิตติพันธ์ พานสุวรรณ รองปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้บริหาร และวัฒนธรรมจังหวัดเข้าร่วม
โดยในการประชุมครั้งนี้ได้จัดพิธีมอบเกียรติบัตรองค์กรคุณธรรม ประจำปีงบประมาณ ๒๕๖๒ ให้แก่หน่วยงานภายในสังกัดสำนักงานปลัดกระทรวงวัฒนธรรม ที่ได้รับการรับเลือก ณ ศูนย์ประชุม ชั้น ๘ กระทรวงวัฒนธรรม
วันศุกร์ที่ 12 มีนาคม 2564
อนุทิน แจงชะลอการฉีดวัคซีนโควิด 19 แอสตร้าเซนเนก้า
รองนายกรัฐมนตรีและรัฐมนตรีว่าการกระทรวงสาธารณสุข เผยคณะแพทย์มีมติให้ชะลอการฉีดวัคซีนป้องกันโรคโควิด 19 ของแอสตร้าเซนเนก้า หลังประเทศทางยุโรปสั่งระงับฉีด รอผลสอบสวน หากไม่เกี่ยวข้องจะเดินหน้าฉีดต่อไป ทั้งนี้วัคซีนยุโรปคนละล็อตกับที่ไทยได้รับ
รองนายกรัฐมนตรีและรัฐมนตรีว่าการกระทรวงสาธารณสุข เผยคณะแพทย์มีมติให้ชะลอการฉีดวัคซีนป้องกันโรคโควิด 19 ของแอสตร้าเซนเนก้า หลังประเทศทางยุโรปสั่งระงับฉีด รอผลสอบสวน หากไม่เกี่ยวข้องจะเดินหน้าฉีดต่อไป ทั้งนี้วัคซีนยุโรปคนละล็อตกับที่ไทยได้รับ
วันนี้ (12 มีนาคม 2564) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ความคืบหน้าเหตุที่มีการชะลอการฉีดวัคซีนป้องกันโรคโควิด 19 ของบริษัทแอสตร้าเซนเนก้าไปก่อน เหตุจากประเทศเดนมาร์กและหลายประเทศในสหภาพยุโรป (EU) ระงับการฉีด รอผลการสอบความเกี่ยวข้องกรณีพบลิ่มเลือดอุดตันในหลอดเลือดดำ ว่า เช้าวันนี้ ได้ประชุมหารือคณะแพทย์ผู้เชี่ยวชาญจากคณะแพทยศาสตร์ และกระทรวงสาธารณสุข อาทิ ศ.คลินิก เกียรติคุณ นายแพทย์ปิยะสกล สกลสัตยาทร ที่ปรึกษาด้านยุทธศาสตร์และแผนงานการบริหารจัดการการให้วัคซีนโควิด 19 ศ.ดร.นพ.ประสิทธิ์ วัฒนาภา คณบดีคณะแพทยศาสตร์ศิริราชพยาบาล ม.มหิดล ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์จุฬาลงกรณ์มหาวิทยาลัย ศ.พญ.กุลกัญญา โชคไพบูลย์กิจ คณะแพทยศาสตร์ศิริราชพยาบาล พญ.สมศรี เผ่าสวัสดิ์ นายกแพทยสภา สรุปว่าเพื่อความปลอดภัย และความมั่นใจของประชาชน ประกอบกับสถานการณ์การระบาดในประเทศไทยขณะนี้ มีแนวโน้มดีขึ้น และควบคุมการระบาดได้ จึงมีความเหมาะสมที่จะรอผลการสอบสวนกรณีลิ่มเลือดอุดตันของอียูก่อน หากพบว่าไม่เกี่ยวข้องจะเดินหน้าฉีดต่อไป ซึ่งวัคซีนของยุโรปเป็นคนละล๊อตการผลิตกับที่จัดส่งให้ประเทศไทย และท่านนายกรัฐมนตรี มอบให้เป็นมติของคณะแพทย์ว่าท่านควรจะได้รับการฉีดได้หรือไม่ เนื่องจากเป็นวัคซีนชนิดใหม่ที่จะนำมาฉีดให้ผู้นำประเทศและประชาชน คณะแพทย์ต้องพิจารณาอย่างรอบคอบ
นายอนุทินกล่าวต่อว่า คณะวิชาการต้องประสานกับแอสตร้าเซนเนก้า และเครือข่าย หาข้อมูลให้ได้มากที่สุด เพื่อนำมาตัดสินใจอีกครั้ง ยังเชื่อมั่นว่าเป็นวัคซีนที่ดี แต่เนื่องจากเหตุการณ์ที่เดนมาร์กและทวีปยุโรป เราจึงชะลอไว้ก่อน รอความชัดเจนอีกระยะหนึ่ง ซึ่งเป็นสิ่งที่ดี ทำให้เห็นถึงความเข้มแข็งของระบบสาธารณสุข สิ่งสำคัญที่สุดต้องคำนึงถึงความปลอดภัยประชาชน และไม่ได้เป็นการเสียเวลาเกินไป เพราะวัคซีนล็อตนี้ได้มาเพราะการเจรจา ก่อนที่จะได้รับตามแผนในเดือนมิถุนายน มั่นใจได้ว่าไม่นำความเสี่ยงมาให้กับประชาชน ยังมีเวลาอีก 3 เดือนสำหรับประชาชนในการรับวัคซีนของแอสตร้าเซนเนก้า ซึ่งเป็นผู้ผลิตวัคซีนที่มีผู้สั่งซื้อมากที่สุดในโลก
************************************* 12 มีนาคม 2564
วันพฤหัสบดีที่ 25 มีนาคม 2564
รมว.วธ.ร่วมเป็นประธานการแถลงข่าวโครงการ WAT (Worship Activities Tradition) “ศรัทธานำทาง เส้นทางนำเที่ยว”
รมว.วธ.ร่วมเป็นประธานการแถลงข่าวโครงการ WAT (Worship Activities Tradition) “ศรัทธานำทาง เส้นทางนำเที่ยว”
วันที่ ๒๕ มีนาคม ๒๕๖๔ เวลา ๐๙.๓๐ น. นายอนุชา นาคาศัย รัฐมนตรีประจำสำนักนายกรัฐมนตรี นายอิทธิพล คุณปลื้ม รัฐมนตรีว่าการกระทรวงวัฒนธรรม นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา ร่วมเป็นประธานการแถลงข่าวโครงการ WAT (Worship Activities Tradition) “ศรัทธานำทาง เส้นทางนำเที่ยว” และโครงการประกวดรางวัลอุตสาหกรรมท่องเที่ยวไทย ครั้งที่ ๑๓ โดยมี นายยุทธศักดิ์ สุภสร ผู้ว่าการการท่องเที่ยวแห่งประเทศไทย นางสาวเพชรรัตน์ สายทอง ผู้ช่วยปลัดกระทรวงวัฒนธรรม ผู้บริหารกระทรวงวัฒนธรรม ผู้บริหารกระทรวงการท่องเที่ยวและกีฬา ผู้บริหารการท่องเที่ยวแห่งประเทศไทย ตัวแทนหน่วยงานที่เกี่ยวข้อง และสื่อมวลชน เข้าร่วม ณ ห้องสินธร ชั้น ๒ โรงแรม สินธร เคมปินสกี้ กรุงเทพฯ
ทั้งนี้ โครงการ WAT (Worship Activities Tradition) “ศรัทธานำทาง เส้นทางนำเที่ยว” เป็นอีกหนึ่งโครงการที่นักท่องเที่ยวชาวไทยและชาวต่างชาติจะได้มีข้อมูลและแนวทางในการเดินทางท่องเที่ยว เพื่อสักการะ ไหว้พระ ขอพรสิ่งศักดิ์สิทธิ์ และได้สัมผัสความหลากหลายทางศิลปวัฒนธรรมในแต่ละพื้นที่ ยังเป็นการส่งเสริมให้เกิดการอนุรักษ์วัฒนธรรมไทย ทั้งในด้านศาสนา ประวัติศาสตร์ และกระตุ้นให้เกิดการสร้างงาน สร้างรายได้ในพื้นที่ต่างๆ
วันพฤหัสบดีที่ 25 มีนาคม 2564
รัฐบาลเอาจริงแก้ปัญหาพลาสติกในทะเล  ลดอันดับประเทศจาก 6 เป็น 10 ของโลก สำเร็จ! เดินหน้าต่อ 9 มาตรการ
รัฐบาลเอาจริงแก้ปัญหาพลาสติกในทะเล  ลดอันดับประเทศจาก 6 เป็น 10 ของโลก สำเร็จ! เดินหน้าต่อ 9 มาตรการ
นางสาวรัชดา ธนาดิเรก รองโฆษกประจำสำนักนายกรัฐมนตรี เผยพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งเดินหน้าแก้ปัญหาขยะพลาสติกในทะเลอย่างจริงจัง ตามแผนแม่บทการบริหารจัดการขยะมูลฝอยของประเทศ โดยให้สอดคล้องกับแนวทางเศรษฐกิจ BCG หรือ เศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green: BCG Model) ที่รัฐบาลกำหนดเป็นโมเดลเศรษฐกิจในการพัฒนาประเทศอย่างยั่งยืนและเป็นวาระแห่งชาติอีกด้วย
นางสาวรัชดา ยังกล่าวว่า รัฐบาลให้ความสำคัญกับการแก้ปัญหาขยะพลาสติกในทะเลอย่างจริงจัง โดยที่ผ่านมาได้ดำเนินการด้านต่างๆ ที่สำคัญ อาทิ (1) จัดทำ Roadmap การจัดการขยะพลาสติก พ.ศ. 2561 - 2573 โดยตั้งเป้าเลิกใช้พลาสติกหุ้มฝาขวดน้ำดื่ม พลาสติกผสมสารอ็อกโซ่ และไมโครบีดส์ ภายในปี 2562 (2)เลิกใช้ถุงพลาสติกหูหิ้ว ที่มีความหนาน้อยกว่า 36 ไมครอน กล่องโฟมใส่อาหาร หลอดและแก้วพลาสติกชนิดบางแบบใช้ครั้งเดียว ภายในปี 2565 รวมถึงการนำขยะพลาสติกเป้าหมาย กลับมาใช้ใหม่ ร้อยละ 100 ภายในปี 2570 เป็นต้น จนทำให้ประเทศไทยสามารถปรับลดอันดับประเทศที่มีขยะพลาสติกในทะเลสูงสุดในโลกจากอันดับ 6 เป็น อันดับที่ 10 ได้สำเร็จ โดยลดปริมาณการใช้ถุงพลาสติกได้กว่า 25,284 ล้านใบ หรือ 228,820 ตัน
นอกจากนี้ รัฐบาลโดยกระทรวงที่เกี่ยวข้องยังจะนำข้อเสนอแนะของผู้ตรวจการแผ่นดินในการแก้ปัญหาขยะพลาสติกในทะเลทั้ง 9 ข้อ มาพิจารณาดำเนินการเพื่อการจัดการขยะในภาพรวมของประเทศที่มีประสิทธิภาพยิ่งขึ้น และให้เกิดผลอย่างเป็นรูปธรรมด้วย ประกอบด้วย
1. ให้มีการนำระบบมัดจำค่าขวดพลาสติกมาใช้
2. ให้มีการส่งเสริม สนับสนุนการออกแบบผลิตภัณฑ์ และบรรจุภัณฑ์ที่เป็นมิตรกับสิ่งแวดล้อม
3. ให้มีการส่งเสริม สนับสนุนการดำเนินธุรกิจ และการพัฒนาเทคโนโลยีนวัตกรรมในรูปแบบเศรษฐกิจหมุนเวียน (Circular Economy)
4. ให้มีการออกกฎหมาย กำหนดให้ผู้ผลิตต้องรับผิดชอบในการรีไซเคิลบรรจุภัณฑ์ที่ตนผลิต
5. ให้มีการออกกฎหมาย กำหนดให้ประชาชนในฐานะผู้ทำให้เกิดขยะ มีหน้าที่ในการคัดแยกขยะ
6. ให้องค์กรปกครองส่วนท้องถิ่น พัฒนาการดำเนินงานในการเก็บ ขน และกำจัดขยะ ให้เป็นระบบ มีประสิทธิภาพ และครอบคลุมทั่วถึงเขตพื้นที่รับผิดชอบของตนโดยเฉพาะทางน้ำ
7. ให้มีการส่งเสริม สนับสนุนการพัฒนาเทคโนโลยีการผลิตไฟฟ้าจากขยะ ที่เป็นมิตรต่อสิ่งแวดล้อมและปลอดภัยต่อชุมชนรอบข้าง
8. ให้มีการจัดสรรงบประมาณ เพื่อจัดให้มีเรือเก็บขยะที่เพียงพอ สำหรับการปฏิบัติงานในจังหวัดชายฝั่งทะเล และส่งเสริมสนับสนุนการพัฒนาเทคโนโลยีในการจัดเก็บขยะในน้ำ ทั้งในแม่น้ำ ลำคลอง และทะเล เพื่อให้เรือเก็บขยะสามารถปฏิบัติงานได้อย่างมีประสิทธิภาพ
9. ให้หน่วยงานของรัฐ บูรณาการจัดการขยะพลาสติกกับองค์กรภาคเอกชน และประชาชน ตลอดจนรณรงค์ประชาสัมพันธ์ เรื่องสร้างจิตสำนึกในการลดใช้พลาสติก และการคัดแยกขยะอย่างถูกวิธี
.................
วันจันทร์ที่ 8 มีนาคม 2564
ผู้ช่วยรมว.วธ.เป็นประธานเปิดงาน "มหาทานบารมี ประเพณีบุญผะเหวดร้อยเอ็ด" ประจำปี ๒๔๖๔
ผู้ช่วยรมว.วธ.เป็นประธานเปิดงาน "มหาทานบารมี ประเพณีบุญผะเหวดร้อยเอ็ด" ประจำปี ๒๔๖๔
วันที่ ๗ มีนาคม ๒๕๖๔ เวลา ๐๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานเปิดงาน "มหาทานบารมี ประเพณีบุญผะเหวดร้อยเอ็ด" ประจำปี ๒๔๖๔ โดยมี นายชยันต์ ศิริมาศ ผู้ว่าราชการจังหวัดร้อยเอ็ด นายเวียง วรเชษฐ์ นายเอนก สีหามาตย์ ที่ปรึกษารัฐมนตรีว่าการกระทรวงวัฒนธรรม นายพิกิฎ ศรีชนะ เลขานุการรัฐมนตรีว่าการกระทรวงวัฒนธรรม ผู้บริหารกระทรวงวัฒนธรรม หน่วยงานภาครัฐ ภาคเอกชน สถาบันการศึกษา องค์กรปกครองส่วนท้องถิ่น พุทธศาสนิกชน ประชาชนในจังหวัดร้อยเอ็ดและพื้นที่ใกล้เคียง และแขกผู้มีเกียรติเข้าร่วม ณ ลานสาเกตนคร สวนสมเด็จพระศรีนครินทร์ร้อยเอ็ด อำเภอเมืองร้อยเอ็ด จังหวัดร้อยเอ็ด
วันศุกร์ที่ 5 มีนาคม 2564
กกจ. เตรียมตำแหน่งงานว่างกว่า 5 หมื่นอัตรา และงานพาร์ทไทม์กว่าพันอัตรา รับคนว่างงาน
อธิบดีกรมการจัดหางาน เตรียมตำแหน่งงานว่างแบบเต็มเวลาจำนวน 56,138 อัตรา และตำแหน่งงานว่าง Part time จำนวน 1,255 อัตรา
นายสุชาติ พรชัยวิเศษกุล อธิบดีกรมการจัดหางาน เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน ให้ความสำคัญและติดตามสถานการณ์การจ้างงานปัจจุบันมาโดยตลอด ทั้งมอบหมายกรมการจัดหางานทำงานเชิงรุก ติดตามตำแหน่งงานว่าง เพื่อรองรับปัญหาการว่างงาน ซึ่งขณะนี้กรมการจัดหางานได้รวบรวมตำแหน่งงานว่างทั้งงานประจำและงานพาร์ทไทม์ จากนายจ้าง/สถานประกอบการที่ยังมีความต้องการจ้างงาน แบ่งเป็นตำแหน่งงานว่างแบบเต็มเวลาจำนวน 56,138 อัตรา โดยตำแหน่งงานว่าง 10 อันดับแรกที่นายจ้าง/สถานประกอบการต้องการมากที่สุด ได้แก่ 1.แรงงานในด้านการผลิตต่าง ๆ , แรงงานทั่วไป 2.แรงงานด้านการประกอบอื่น ๆ 3.แรงงานด้านการผลิต 4.พนักงานจัดส่งสินค้าอื่นๆ 5.ตัวแทนนายหน้าขายบริการธุรกิจอื่นๆ 6. ตัวแทนขายผลิตภัณฑ์ 7.พนักงานบริการลูกค้า 8.พนักงานขายสินค้า (ประจำร้าน) , พนักงานขายของหน้าร้าน 9.พนักงานขาย และผู้นำเสนอสินค้าอื่น ๆ 10.เจ้าหน้าที่คลังสินค้าอื่นๆ และเป็นตำแหน่งงานว่าง Part time จำนวน 1,255 อัตรา โดยตำแหน่งงานว่าง Part time ทั่วประเทศ 5 อันดับแรก ได้แก่ 1.ผู้ขนส่งสินค้าอื่นๆ 2.ผู้ช่วยพ่อครัว 3.พนักงานจัดส่งสินค้าอื่นๆ 4.พนักงานบริการลูกค้า 5.พนักงานขายสินค้า (ประจำร้าน) , พนักงานขายของหน้าร้าน ซึ่งมีตำแหน่งงานว่างรองรับทุกระดับการศึกษา และอัตราค่าจ้างเป็นไปตามที่กฎหมายกำหนด
“ ล่าสุดได้สั่งการเจ้าหน้าที่สำนักงานจัดหางานกรุงเทพมหานครพื้นที่ 1-10 และสำนักงานจัดหางานทุกจังหวัด ลงพื้นที่พบปะนายจ้าง/สถานประกอบการที่ยังมีกำลังการจ้างงาน เพื่อขอข้อมูลตำแหน่งงานว่าง เตรียมพร้อมช่วยเหลือผู้ที่ว่างงานและประสงค์หางานทำ ซี่งในเดือนกุมภาพันธ์ 2564 ที่ผ่านมา มีผู้ประกันตนในระบบประกันสังคมที่ออกจากงานมายื่นขอรับสิทธิกรณีว่างงานออนไลน์ผ่านเว็บไซต์ empui.doe.go.th ของกรมการจัดหางาน จำนวน 114,101 คน รายงานตัวผ่านระบบ 487,143 คน ลดลงจากเดือนมกราคม ที่มีผู้ยื่นขอรับสิทธิกรณีว่างงาน 128,079 คน รายงานตัวผ่านระบบ 511,726 คน ” อธิบดีกรมการจัดหางาน กล่าว
ทั้งนี้ ผู้ว่างงานที่ประสงค์จะหางานทำ สามารถเลือกสมัครงานผ่านช่องทางการให้บริการจัดหางานรูปแบบออนไลน์ด้วยตนเองได้ที่เว็บไซต์ smartjob.doe.go.th หรือ ไทยมีงานทำ.com เพื่อหลีกเลี่ยงการเดินทางไปติดต่อที่สำนักงาน ลดการรวมตัวกันของคนจำนวนมาก และป้องกันการแพร่ระบาดของโรค COVID-19 แต่ในกรณีที่ไม่สามารถใช้บริการแบบออนไลน์ได้ สามารถติดต่อขอรับบริการ ณ ศูนย์บริการจัดหางานเพื่อคนไทย (Smart Job Center) สำนักงานจัดหางานกรุงเทพมหานครพื้นที่ 1-10 และสำนักงานจัดหางานจังหวัดทุกจังหวัด ทั้งนี้ ขอความร่วมมือให้สวมหน้ากากอนามัยตลอดระยะเวลาที่ใช้บริการ รวมทั้งปฏิบัติตามมาตรการที่เจ้าหน้าที่แนะนำอย่างเคร่งครัด หรือสอบถามรายละเอียดเพิ่มเติมได้ที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694
วันจันทร์ที่ 8 มีนาคม 2564
ปลัดวธ.เป็นประธานการประชุมหารือการดำเนินกิจกรรมด้านการแสดงพื้นบ้านของสมาคมต่าง ๆ
ปลัดวธ.เป็นประธานการประชุมหารือการดำเนินกิจกรรมด้านการแสดงพื้นบ้านของสมาคมต่าง ๆ
วันที่ ๘ มีนาคม ๒๕๖๔ เวลา ๑๓.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมหารือการดำเนินกิจกรรมด้านการแสดงพื้นบ้านของสมาคมต่าง ๆ โดยมีนางโชติกา อัครกิจโสภากุล ผู้ช่วยปลัดกระทรวงวัฒนธรรม นายพัฐศิษฎ์ ธนชวาลย์ ผู้อำนวยการกองตรวจราชการ นายธนวัฒน์ ราชวัง นายกสมาคมกลองและศิลปะการแสดงล้านนา นายวันชัย เอนกลาภ นายกสมาคมลิเกแห่งประเทศไทย นายพงศกร อนันต์กวิน อุปนายกอุปรากรจีน คณะทำงานและตัวแทนของศิลปินพื้นบ้านในเครือข่ายสมาคม และสมาคมต่าง ๆ ๙ สมาคมเข้าร่วม ณ ห้องประชุม ๑ ชั้น ๘ กระทรวงวัฒนธรรม
วันจันทร์ที่ 8 มีนาคม 2564
​“วราวุธ” ลงพื้นที่ภาคใต้ เปิดโครงการขับเคลื่อนการจัดการสิ่งแวดล้อมอย่างยั่งยืน ในมัสยิดกว่า 500 แห่งทั่วยะลา
​“วราวุธ” ลงพื้นที่ภาคใต้ เปิดโครงการขับเคลื่อนการจัดการสิ่งแวดล้อมอย่างยั่งยืน ในมัสยิดกว่า 500 แห่งทั่วยะลา
“วราวุธ” ลงพื้นที่ภาคใต้ เปิดโครงการขับเคลื่อนการจัดการสิ่งแวดล้อมอย่างยั่งยืน ในมัสยิดกว่า 500 แห่งทั่วยะลา
วันนี้ (6 มีนาคม 2564) เวลา 11.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) เป็นประธานเปิดโครงการขับเคลื่อนการจัดการสิ่งแวดล้อมมัสยิด จังหวัดยะลา ณ โรงเรียนธรรมวิทยามูลนิธิ ต.สะเตง อ.เมือง จ.ยะลา โดยมี นายจตุพร บุรุษพัฒน์ ปลัดกระทรวงฯ และคณะผู้บริหารฯ เข้าร่วม และมีนายชัยสิทธิ์ พานิชพงศ์ ผู้ว่าราชการจังหวัดยะลา ผู้นำทางศาสนา ครูและนักเรียนโรงเรียนธรรมวิทยานิธิ และหน่วยงานในพื้นที่ ให้การต้อนรับ
โครงการขับเคลื่อนการจัดการสิ่งแวดล้อมมัสยิด จ.ยะลา และโรงเรียนธรรมวิทยามูลนิธิ เป็นความร่วมมือระหว่างเครือข่ายภาคประชาชน และผู้นำศาสนาในพื้นที่ จ.ยะลา กับกระทรวงฯ เพื่อร่วมกันขับเคลื่อนการจัดการสิ่งแวดล้อมอย่างยั่งยืน นำร่องในมัสยิด 516 แห่ง ทั่วจังหวัดยะลา ก่อนขยายผลให้ครอบคลุม อีก 2 จังหวัด คือ จ.ปัตตานี และ จ.นราธิวาส โดยมีกลุ่มเป้าหมายรวมกว่า 1,000 แห่ง
ทั้งนี้ นายวราวุธ ได้กล่าวว่า ปัญหาขยะเป็นวิกฤตสิ่งแวดล้อมระดับประเทศและระดับโลก โดยเฉพาะปัญหาขยะพลาสติก ซึ่งรัฐบาลได้ตระหนักและเร่งดำเนินการแก้ไขปัญหาอย่างจริงจัง ภายใต้ Roadmap การจัดการขยะพลาสติก พ.ศ.2561 - 2573 ที่จะช่วยลดปริมาณขยะพลาสติกลงได้ 780,000 ล้านตัน/ปี เพื่อลดงบประมาณด้านการจัดการขยะมูลฝอยกว่า 3,900 ล้านบาท/ปี ทั้งยังจะช่วยประหยัดพื้นที่ฝังกลบและกำจัดขยะมูลฝอยพลาสติก 2,500 ไร่ ตลอดจนลดปริมาณการปล่อยก๊าซเรือนกระจกเทียบเท่าคาร์บอนไดออกไซด์ 1.2 ล้านตัน โดยมีเป้าหมาย นำขยะพลาสติกกลับมาใช้ประโยชน์ ร้อยละ 100 ภายในปี 2570
และภายในปีหน้าจะครบกำหนดที่พลาสติกอีก 4 ชนิด ได้แก่ ถุงพลาสติกหูหิ้วขนาดความหนาน้อยกว่า 36 ไมครอน กล่องโฟมบรรจุอาหาร แก้วน้ำพลาสติก (แบบบางใช้ครั้งเดียว) และหลอดพลาสติก (หลอดเครื่องดื่มทั่วไป) จะต้องหมดไป ซึ่งตอนนี้ โลกของเราเหลือเวลาอีกเพียง 6 ปีกว่า ตามเวลาของ Climate Clock ที่หากเราทำให้อุณหภูมิโลกสูงเกิน 1.5-2 องศาเซลเซียส เราจะต้องเผชิญกับวิกฤตสภาพภูมิอากาศที่ส่งผลกระทบต่อโลกอย่างรุนแรง จึงจำเป็นที่ต้องช่วยกันลดปริมาณก๊าซเรือนกระจก ไม่ให้อุณหภูมิโลกสูงเกินกว่า 1.5 องศาเซลเซียส
รมว. ทส. ยังได้เน้นย้ำถึงการมีส่วนร่วมของทุกภาคส่วนอย่างเข้มแข็งและจริงจัง และขอให้ร่วมกันปรับเปลี่ยนวิถีชีวิตใหม่ ที่ใส่ใจต่อสิ่งแวดล้อมมากขึ้น เพื่อยกระดับคุณภาพชีวิตของพี่น้องประชาชนทุกคน ซึ่งศาสนสถานมีส่วนสำคัญในการเป็นแหล่งเรียนรู้และถ่ายทอดขยายผล ช่วยผลักดันให้การขับเคลื่อนด้านการจัดการสิ่งแวดล้อมให้ประสบผลสำเร็จได้ เนื่องจากเปรียบเสมือนศูนย์รวมจิตใจของศาสนิกชนทุกคน โดยเฉพาะในพื้นที่ภาคใต้
ในโอกาสนี้ รมว.ทส. ได้มอบตราสัญลักษณ์ “การจัดการสิ่งแวดล้อมมัสยิด” ให้กับรองประธานคณะกรรมการอิสลามประจำจังหวัดยะลา ตลอดจนเยี่ยมชมการจัดการสิ่งแวดล้อมมัสยิด นิทรรศการต้นแบบการจัดการสิ่งแวดล้อมในโรงเรียนของโรงเรียนธรรมวิทยามูลนิธิ และปลูกต้นรวงผึ้งร่วมกับผู้นำศาสนา และคณะครูนักเรียนด้วย
วันจันทร์ที่ 8 มีนาคม 2564
ปลัดกระทรวงยุติธรรมร่วมการประชุมคณะกรรมการอำนวยการกลางของ UN Crime Congress สมัยที่ ๑๔ ในรูปแบบทางไกล
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรมร่วมการประชุมคณะกรรมการอำนวยการกลางของ UN Crime Congress สมัยที่ ๑๔ ในรูปแบบทางไกล
ในวันเสาร์ที่ ๖ มีนาคม ๒๕๖๔ เวลา ๑๖.๓๐ น. ณ ห้องประชุม ๑๑-๐๒ ชั้น ๑๑ อาคารที่ทำการกระทรวงยุติธรรม ถนนแจ้งวัฒนะ กรุงเทพมหานคร ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ในฐานะรองประธานคณะกรรมการอำนวยการกลางของการประชุม UN Crime Congress สมัยที่ ๑๔ ประจำกลุ่มภูมิภาคเอเชียและแปซิฟิก เข้าร่วมการประชุมคณะกรรมการอำนวยการกลาง (General Committee) ในรูปแบบการประชุมทางไกล เพื่อซักซ้อมความเข้าใจในการอำนวยการประชุม UN Crime Congress สมัยที่ ๑๔ ที่จะเกิดขึ้นในสัปดาห์ต่อมา ระหว่างวันที่ ๗-๑๒มีนาคม ๒๕๖๔ ณ นครเกียวโต ประเทศญี่ปุ่น
ในการนี้ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ได้รับการเสนอชื่อให้เป็นผู้แทนประเทศไทยในการดำรงตำแหน่งรองประธาน (Vice-President) คณะกรรมการอำนวยการกลางของการประชุม UN Crime Congress สมัยที่ ๑๔ ประจำกลุ่มภูมิภาคเอเชียและแปซิฟิก (Asia-Pacific Group) ร่วมด้วยผู้แทนประเทศจาก สาธารณรัฐประชาชนจีน ประเทศอิหร่าน คูเวท บังกลาเทศ และและประเทศกาตาร์ ซึ่งถือเป็นการแสดงบทบาทที่มีพลวัตที่สำคัญของประเทศไทยในการประชุมระหว่างประเทศ
วันพุธที่ 24 มีนาคม 2564
รัฐบาลเตือนผู้กระทำผิด “เราชนะ” และ “คนละครึ่ง” หยุดก่อนถูกระงับสิทธิ และถูกดำเนินคดี
รัฐบาลเตือนผู้กระทำผิด “เราชนะ” และ “คนละครึ่ง” หยุดก่อนถูกระงับสิทธิ และถูกดำเนินคดี
วันที่ 24 มี.ค. 64 นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ผ่านมายังมีประชาชนและผู้ประกอบการที่เข้าร่วมโครงการเยียวยาและกระตุ้นเศรษฐกิจที่กระทำการทุจริต ดังนั้นกระทรวงการคลังจึงได้มีการจัดตั้งคณะทำงานพิจารณาตรวจสอบข้อมูลเรื่องอุทธรณ์สำหรับโครงการคนละครึ่ง และคณะทำงานพิจารณาตรวจสอบข้อมูลเรื่องร้องเรียนสำหรับโครงการเราชนะอย่างจริงจัง ในกรณีที่มีพฤติกรรมการใช้จ่ายวงเงินตามสิทธิ์ที่ไม่เป็นไปตามวัตถุประสงค์ของโครงการฯ เช่น การแลกวงเงินสิทธิ์เป็นเงินสด เป็นต้น โดยเปิดช่องทางให้ประชาชนสามารถร้องเรียนผ่าน e-mail หรือไปรษณีย์ เพื่อตรวจสอบ รวมทั้งร่วมมือกระทรวงพาณิชย์ สำนักงานตำรวจแห่งชาติ และหน่วยงานที่เกี่ยวข้อง หากพบว่ากระทำความผิดจริงจะดำเนินการระงับสิทธิแอปพลิเคชันถุงเงิน เครื่องรูดบัตรอิเล็กทรอนิกส์ รวมถึงดำเนินการในส่วนที่เกี่ยวข้องตามกฎหมายต่อไป
ทั้งนี้ โฆษกประจำสำนักนายกรัฐมนตรียังเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้สั่งการและกำชับหน่วยงานที่เกี่ยวข้องให้ติดตาม ตรวจสอบพฤติกรรมดังกล่าวอย่างจริงจัง เนื่องจากการกระทำผิดดังกล่าวขัดต่อวัตถุประสงค์ของรัฐบาลที่ต้องการช่วยเหลือเยียวยา ลดภาระค่าใช้จ่ายของพี่น้องประชาชนที่ได้รับผลกระทบจากโควิด-19 ควบคู่ไปกับการกระตุ้นเศรษฐกิจฐานราก ที่ผู้ค้ารายย่อยและผู้บริการทั่ว ๆ ไปจะได้ดำเนินกิจกรรมต่อไปได้
วันพฤหัสบดีที่ 11 มีนาคม 2564
แอปพลิเคชัน Thailand Plus
12 ตุลาคม 2563
แอปพลิเคชัน Thailand Plus : มีมากกว่าที่คุณคิด โดยเป็นความร่วมมือระหว่างกระทรวงดิจิทัลเพื่อเศรษฐกิจและสังคม กรมควบคุมโรค กระทรวงสาธารณสุข กระทรวงการต่างประเทศ กระทรวงการท่องเที่ยวและกีฬา กระทรวงมหาดไทย กระทรวงคมนาคม สำนักงานตรวจคนเข้าเมือง และสำนักงานพัฒนารัฐบาลดิจิทัล พัฒนาแอปพลิเคชันติดตามชาวต่างประเทศที่เดินทางเข้าประเทศไทย เพื่อรองรับนักท่องเที่ยวประเภทพิเศษ Special Tourist Visa (STV) เสมือนบันทึกการเดินทางประจำตัว โดยสามารถระบุความเสี่ยงในสถานที่ต่าง ๆ พร้อมแจ้งเตือนหน่วยงานภาครัฐ โดยจะไม่มีการกระทบต่อสิทธิเสรีภาพและข้อมูลส่วนบุคคล ทั้งนี้ นายกรัฐมนตรีขอบคุณทุกภาคส่วนที่มีส่วนในการพัฒนาแอปพลิเคชัน Thailand Plus : มีมากกว่าที่คุณคิด ช่วยสร้างความมั่นใจให้แก่นักท่องเที่ยวในการจะเดินทางไปยังที่ต่าง ๆ ขณะเดียวกันคนในประเทศก็จะยิ่งมั่นใจมากยิ่งขึ้นด้วน เพราะเรามีระบบติดตาม คัดกรองและกักตัว 14 วันแล้ว ถือเป็นการกระตุ้นเศรษฐกิจควบคู่ไปกับการป้องกันโรค
วันจันทร์ที่ 1 มีนาคม 2564
ฉีดวัคซีนวันแรก...ไม่พบผลข้างเคียงรุนแรง
...
ผ่านมาแล้ว 1 วันกับการฉีดวัคซีนซิโนแวค
ที่สถาบันบําราศนราดูร ซึ่งมีจำนวน
ผู้ได้รับการฉีดวัคซีน 95 คน และ
ที่ รพ.สมุทรสาคร 159 คน
ซึ่งทั้งหมดนั้น ยังไม่มีรายงาน
ผลข้างเคียงที่รุนแรงหลังจากได้รับวัคซีน
.
สำหรับการกระจายวัคซีน ขณะนี้
ได้ส่งไปยังโรงพยาบาลใน 11 จังหวัดแล้ว
จำนวน 110,000 โดส
(ข้อมูล ณ วันที่ 28 ก.พ. 64)
.
แม้สถานการณ์โควิด-19 ในประเทศ
จะมีแนวโน้มดีขึ้น และเริ่มดำเนินการ
ฉีดวัคซีนแล้วก็ตาม แต่ประชาชน
ยังคงต้องสวมใส่หน้ากากอนามัย
ล้างมือบ่อย ๆ รักษาระยะห่าง
.
โดยการฉีดวัคซีนเป็นการให้บริการ
ที่ไม่คิดค่าใช้จ่าย เป็นไปตามนโยบาย
ของรัฐบาล หากมีบุคคลใดเรียกเก็บค่าใช้จ่าย
กับประชาชน ขอให้แจ้งได้ที่
สำนักงานสาธารณสุขจังหวัดครับ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 9 มีนาคม 2564
นฤมล ร่วมทัพถก เร่งติดตามการแก้ไขปัญหาคนจน
- -
วันที่ 9 มีนาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน ร่วมการประชุมคณะอนุกรรมการประสานงานเร่งรัดติดตามการแก้ไขปัญหาของสมัชชาคนจน ครั้งที่ 1/2564 ณ ห้องประชุม 109 ชั้น 1 ทำเนียบรัฐบาล เพื่อร่วมพิจารณาประเด็นข้อเรียกร้องของสมัชชาคนจนที่เสนอต่อคณะอนุกรรมการฯ เพื่อพิจารณาเร่งรัดติดตามการแก้ไขปัญหาเป็นกรณีเร่งด่วน
ศาสตราจารย์ นฤมล กล่าวว่า ตามที่รัฐบาลโดยการนำของพลเอก ประยุทธ์ จันทร์โอชา นายกรัฐมนตรี ได้จัดทำบันทึกข้อตกลงและทำความเข้าใจระหว่างรัฐบาลกับสมัชชาคนจน และได้มีการแต่งตั้งคณะอนุกรรมการประสานงานเร่งรัดติดตามการแก้ไขปัญหาของสมัชชาคนจน (สคจ.) โดยมีพลเอก ประวิตร วงษ์สุวรรณ รองนายกรัฐมนตรี เป็นประธานกรรมการ ซึ่งได้ทำหน้าที่อำนวยการ เร่งรัดการดำเนินงาน และติดตามการแก้ไขปัญหาของสมัชชาคนจนมาอย่างต่อเนื่อง แต่ยังมีข้อเรียกร้องจาก สคจ. ว่า การแก้ไขปัญหายังมีความล่าช้า ทำให้เกษตรกรรายย่อยที่เป็นสมาชิกชอง สคจ. ต้องเผชิญความยากจนอย่างต่อเนื่องยาวนาน และมีการดำรงชีวิตที่ยากลำบาก โดยเฉพาะในช่วงที่มีการระบาดของโควิด-19 สภาพปัญหายิ่งทวีความรุนแรงเพิ่มมากขึ้น การประชุมในวันนี้จึงเป็นการติดตามและแก้ไขปัญหาอย่างเร่งด่วน เพื่อให้พี่น้องประชาชนมีชีวิตความเป็นอยู่ที่ดีขึ้น และได้รับการช่วยเหลือจากรัฐบาลเพื่อให้หลุดพ้นจากความยากจน
รมช.แรงงาน กล่าวเพิ่มเติมว่า การประชุมในครั้งนี้มีประเด็นที่ต้องพิจารณาและเร่งแก้ไขปัญหา ประกอบด้วย การเสนอบันทึกความเข้าใจระหว่างรัฐบาลกับสมัชชาคนจน เพื่อกำหนดแนวทางในการบรรเทาปัญหาความเดือดร้อนของสมัชชาคนจน จำนวน 15 กรณีปัญหา เพื่อขอความเห็นชอบจากคณะรัฐมนตรีและให้หน่วยงานราชการที่เกี่ยวข้องนำไปปฏิบัติตามมติคณะรัฐมนตรี รวมถึงปัญหาตัดโค่นต้นยางพาราในพื้นที่จังหวัดตรัง จังหวัดพัทลุง และจังหวัดนครศรีธรรมราช การประกาศเขตห้ามล่าสัตว์ป่ากุดทิง จังหวัดบึงกาฬ ข้อเสนอโครงการแก้ไขปัญหาผลกระทบจากนโยบายของรัฐ และฟื้นฟูเศรษฐกิจ และชุมชนชนบทของสมัชชาคนจน ปัญหาที่ราชพัสดุหนองน้ำขุ่น จังหวัดขอนแก่น และปัญหาโครงการฝายหัวนา จังหวัดศรีสะเกษ ทั้งนี้จะได้เร่งประสานงาน หารือความร่วมมือกับหน่วยงานที่เกี่ยวข้อง เพื่อให้เกิดการแก้ไขปัญหาที่เป็นรูปธรรม ครอบคลุมรอบด้าน ตอบสนองต่อปัญหาอย่างแท้จริง และสร้างความยั่งยืนในระยะยาวต่อไป
“ขอให้มั่นใจว่ารัฐบาลพร้อมให้ความช่วยเหลือและสนับสุนนการดำเนินการแก้ไขปัญหาที่เกิดขึ้นอย่างเต็มที่ เพื่อแก้ปัญหาความยากจนที่เกิดจากผลกระทบนโยบายภาครัฐ ซึ่งในส่วนของกรมพัฒนาฝีมือแรงงาน กระทรวงแรงงาน พร้อมให้การสนับสนุนด้านการพัฒนาทักษะอาชีพ ให้สามารถสร้างอาชีพ สร้างรายได้ สามารถรับมือกับสถานการณ์ที่เปลี่ยนแปลงไปอย่างรวดเร็ว และร่วมเป็นส่วนหนึ่งในการฟื้นฟู สร้างความแข็งแกร่งแก่ระบบเศรษฐกิจฐานรากต่อไป” รมช. แรงงาน กล่าวในท้ายสุด
วันพุธที่ 3 มีนาคม 2564
​“วราวุธ” ร่วมคณะรองนายกฯ ติดตามการแก้ปัญหาน้ำเค็มแม่น้ำเจ้าพระยา พร้อมเดินหน้าแก้ปัญหาแบบยั่งยืน
​“วราวุธ” ร่วมคณะรองนายกฯ ติดตามการแก้ปัญหาน้ำเค็มแม่น้ำเจ้าพระยา พร้อมเดินหน้าแก้ปัญหาแบบยั่งยืน
วันนี้ (3 มีนาคม 2564) นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ร่วมติดตามสถานการณ์น้ำแม่น้ำเจ้าพระยา โดยมี พลเอก ประวิตร วงษ์สุวรรณ รองนายกรัฐมนตรี ในฐานะผู้อำนวยการกองอำนวยการน้ำแห่งชาติ (กอนช.) เป็นประธานในการติดตามการแก้ปัญหาน้ำเค็มแม่น้ำเจ้าพระยาและแม่น้ำบางปะกง รวมถึงตรวจสภาพพื้นที่บริเวณเขื่อนพระรามหกเพื่อติดตามสถานการณ์น้ำ ณ เขื่อนพระรามหก อ.ท่าเรือ จ.พระนครศรีอยุธยา
โดยการแก้ไขปัญหาน้ำเค็มในช่วงที่ผ่านมา รัฐบาลได้ให้ความสำคัญและมีความห่วงใยประชาชนเป็นอย่างมาก โดยมีมาตรการบริหารจัดการน้ำเพื่อช่วยควบคุมค่าความเค็มในแม่น้ำเจ้าพระยาและบางปะกงของหน่วยที่รับผิดชอบมาอย่างต่อเนื่อง ตั้งแต่ช่วงเดือนมกราคม-กุมภาพันธ์ ที่ผ่านมา จนทำให้สามารถแก้ไขปัญหาจากค่าความเค็มในแม่น้ำเจ้าพระยาเกินเกณฑ์มาตรฐานในการผลิตน้ำประปา และลดผลกระทบที่จะเกิดขึ้นกับประชาชนได้เป็นอย่างดี นอกจากนี้ ยังได้เตรียมการบริหารจัดการน้ำจากเขื่อนหลักในลุ่มน้ำเจ้าพระยาให้สอดคล้องกับสถานการณ์ที่จะมีภาวะน้ำทะเลหนุนสูงได้อีกในช่วงเดือนมีนาคม 2564 นี้ พร้อมขอความมือจากประชาชนให้งดทำนาปังไปก่อน เพื่อให้การบริหารจัดการน้ำมีเพียงพอต่อการผลักดันน้ำเค็ม และให้ผู้ว่าราชการจังหวัดเยียวยาให้แก่เกษตรกรที่ได้รับผลกระทบต่อไป
วันศุกร์ที่ 19 มีนาคม 2564
สรรพากรพร้อมให้บริการการยืนยันตัวตนทางดิจิทัลผ่าน NDID เพื่ออำนวยความสะดวก และเพิ่มความปลอดภัยในการทำธุรกรรมออนไลน์
กรมสรรพากร ร่วมกับ ธปท. ธ.พาณิชย์ และ บจ.เนชั่นแนลดิจิทัลไอดี พัฒนาการยืนยันตัวตนทางดิจิทัลผ่าน NDID Platform เพื่ออำนวยความสะดวก และเพิ่มความปลอดภัย ป้องกันการแอบอ้างในการทำธุรกรรมออนไลน์ พร้อมให้บริการแล้ว ตั้งแต่วันที่ 18 มีนาคม 2564 เป็นต้นไป
กรมสรรพากร ร่วมกับ ธนาคารแห่งประเทศไทย ธนาคารพาณิชย์ และบริษัท เนชั่นแนลดิจิทัลไอดี จํากัด พัฒนาการยืนยันตัวตนทางดิจิทัลผ่าน NDID Platform เพื่ออำนวยความสะดวก และเพิ่มความปลอดภัย ป้องกันการแอบอ้างในการทำธุรกรรมออนไลน์ โดยเริ่มจากการยื่นแบบแสดงรายการภาษีเงินได้บุคคลธรรมดา (e - Filing) และการตรวจสอบค่าลดหย่อนภาษี (My Tax Account) พร้อมให้บริการแล้ว ตั้งแต่วันที่ 18 มีนาคม 2564 เป็นต้นไป
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “กรมสรรพากร ร่วมกับ ธนาคารแห่งประเทศไทย ธนาคารพาณิชย์ และบริษัท เนชั่นแนลดิจิทัลไอดี จํากัด พัฒนาการยืนยันตัวตนทางดิจิทัลผ่าน NDID Platform เป็นอีกทางเลือก ในการยืนยันตัวตน เพื่อเข้าทำธุรกรรมออนไลน์ของกรมสรรพากรโดยเริ่มใช้กับบริการยื่นแบบฯ ชำระภาษีออนไลน์ (e - Filing) และตรวจสอบรายการค่าลดหย่อนภาษี (My Tax Account) เพื่อยกระดับกระบวนการทำธุรกรรม ทางอิเล็กทรอนิกส์ให้มีมาตรฐานและมีความน่าเชื่อถือ สร้างความสะดวก รวดเร็ว และปลอดภัยให้แก่ผู้ใช้บริการ โดยมีธนาคารพาณิชย์เป็นผู้ให้บริการพิสูจน์และยืนยันตัวตนผ่านโมบายแอปพลิเคชันของธนาคาร สร้างความมั่นใจว่าผู้ใช้บริการธุรกรรมออนไลน์บนเว็บไซต์กรมสรรพากรเป็นบุคคลนั้นๆ จริง มีการรักษาความปลอดภัยของข้อมูล เมื่อผู้ใช้บริการซึ่งเป็นเจ้าของข้อมูลให้ความยินยอม (Consent) และผู้ใช้บริการสามารถต่อยอดการยืนยันตัวตน ไปถึงการใช้บริการอื่นๆ ที่จะมีขึ้นในอนาคต ปัจจุบันมีธนาคารที่ร่วมให้บริการทั้งหมด 8 ธนาคาร ได้แก่ ธนาคารกรุงเทพ ธนาคารกรุงศรีอยุธยา ธนาคารกรุงไทย ธนาคารกสิกรไทย ธนาคารเกียรตินาคินภัทร ธนาคารซีไอเอ็มบี ไทย ธนาคารทหารไทย และธนาคารไทยพาณิชย์ โดยไม่มีค่าใช้จ่าย สำหรับวิธีการสมัครใช้บริการ NDID และเงื่อนไข ในการสมัครเป็นไปตามที่ธนาคารกำหนด เริ่มให้บริการตั้งแต่วันที่ 18 มีนาคม 2564 เป็นต้นไป”
โฆษกกรมสรรพากร กล่าวเพิ่มเติมว่า “กรมสรรพากรมุ่งเน้นการนำเทคโนโลยีมาใช้ในระบบ การให้บริการด้านภาษี เพื่อช่วยให้ผู้ประกอบการและผู้เสียภาษีสามารถทำธุรกรรมภาษี ได้ง่าย ลดต้นทุนและให้ความสำคัญด้านความปลอดภัยในการเข้าถึงข้อมูลส่วนบุคคลและการใช้บริการอิเล็กทรอนิกส์ของกรมสรรพากร ทั้งนี้ กรมสรรพากรยังคงมุ่งทำให้บริการอิเล็กทรอนิกส์มีความง่ายตามความต้องการใช้งาน ของผู้ประกอบการ ผู้เสียภาษี และมีมาตรฐานระดับสากล”
สำหรับผู้ที่มีข้อสงสัยสามารถสอบถามข้อมูลเพิ่มเติมได้ที่ศูนย์สารนิเทศสรรพากร(RD Intelligence Center) โทร. 1161 หรือที่สำนักงานสรรพากรทุกแห่งทั่วประเทศ
กรมสรรพากร สำนักงานเลขานุการกรม
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร 1161 (RD Intelligence Center)
วันศุกร์ที่ 12 มีนาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 5 - 11 มีนาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 5 - 11 มีนาคม 2564  พบการกระทำผิด จำนวน 858 คดี คิดเป็นเงินค่าปรับ 11.08 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 5 - 11 มีนาคม 2564) พบว่ามีการกระทำผิด จำนวน 858 คดี คิดเป็นเงินค่าปรับ 11.08 ล้านบาท โดยแยกเป็น สุรา จำนวน 472 คดี ค่าปรับ 3.53 ล้านบาท ยาสูบ จำนวน 260 คดี ค่าปรับ 4.25 ล้านบาท ไพ่ จำนวน 26 คดี ค่าปรับ 0.78 ล้านบาท น้ำมันและผลิตภัณฑ์น้ำมัน จำนวน 29 คดี ค่าปรับ 0.40 ล้านบาท น้ำหอม จำนวน 9 คดี ค่าปรับ 0.44 ล้านบาท รถจักรยานยนต์ จำนวน 48 คดี ค่าปรับ 1.08 ล้านบาท และสินค้าอื่น ๆ จำนวน 14 คดี ค่าปรับ 0.60 ล้านบาท โดยมีของกลางแยกเป็นน้ำสุรา จำนวน 6,292.310 ลิตร ยาสูบ จำนวน 7,582 ซอง ไพ่ จำนวน 3,224 สำรับ น้ำมันและผลิตภัณฑ์น้ำมัน จำนวน 6,650.000 ลิตร น้ำหอม จำนวน 9,905 ขวด รถจักรยานยนต์ จำนวน 92 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 11 มีนาคม 2564 พบว่ามีการกระทำผิด จำนวน 13,406 คดี คิดเป็นเงินค่าปรับ 245.04 ล้านบาท โดยแยกเป็น สุรา จำนวน 7,523 คดี ค่าปรับ 67.60 ล้านบาท ยาสูบ จำนวน 4,002 คดี ค่าปรับ 87.84 ล้านบาท ไพ่ จำนวน 306 คดี ค่าปรับ 4.12 ล้านบาท น้ำมันและผลิตภัณฑ์น้ำมัน จำนวน 581 คดี ค่าปรับ 40.02 ล้านบาท น้ำหอม จำนวน 54 คดี ค่าปรับ 2.39 ล้านบาท รถจักรยานยนต์ จำนวน 658 คดี ค่าปรับ จำนวน 18.45 ล้านบาท และสินค้าอื่น ๆ จำนวน 282 คดี ค่าปรับ 24.62 ล้านบาท โดยมีของกลางแยกเป็นน้ำสุรา จำนวน 275,480.509 ลิตร ยาสูบ จำนวน 283,269 ซอง ไพ่ จำนวน 22,717 สำรับ น้ำมันและผลิตภัณฑ์น้ำมัน จำนวน 1,193,574.000 ลิตร น้ำหอม จำนวน 97,877 ขวด รถจักรยานยนต์ จำนวน 1,200 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 19 มีนาคม 2564
คจพ. เห็นชอบให้ตั้ง ศจพ. ทั่วประเทศ เพื่อให้ประชาชนได้อยู่ดีกินดี โดยไม่ทิ้งใครไว้ข้างหลัง  ใช้ TPMAP สำรวจบุคคล/ครัวเรือน แบบเคาะประตูบ้าน
คจพ. เห็นชอบให้ตั้ง ศจพ. ทั่วประเทศ เพื่อให้ประชาชนได้อยู่ดีกินดี โดยไม่ทิ้งใครไว้ข้างหลัง  ใช้ TPMAP สำรวจบุคคล/ครัวเรือน แบบเคาะประตูบ้าน
วันนี้ (19 มี.ค. 64) เวลา 10.00 น. ณ ห้องประชุม 301 ตึกบัญชาการ1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานในการประชุมคณะกรรมการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียง ครั้งที่ 1/2564 โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ เข้าร่วมด้วย
ที่ประชุมได้เห็นชอบกลไกการดำเนินการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียง โดยมอบหมายให้กระทรวงมหาดไทยเร่งรัดผู้ว่าราชการจังหวัดทุกจังหวัดดำเนินการจัดตั้งศูนย์อำนวยการขจัดความยากจนและพัฒนาคนนทุกช่วงวัยอย่างยั่งยืนตามหลักปรัชญาเศรษฐกิจพอเพียงจังหวัด (ศจพ.จ.) ศูนย์อำนวยการปฏิบัติการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงอำเภอ (ศจพ.อ.) และทีมปฏิบัติการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียงในระดับพื้นที่ และมอบหมายผู้ว่าราชการกรุงเทพมหานครดำเนินการจัดตั้งศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงกรุงเทพมหานคร (ศจพ.กทม.) และศูนย์อำนวยการปฏิบัติการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงเขต (ศจพ.ข) เพื่อให้การแก้ไขปัญหาความยากจนและการพัฒนาคนทุกช่วงวัยได้เกิดผลสัมฤทธิ์ได้อย่างเป็นรูปธรรมและสามารถบรรลุเป้าหมายของการอยู่รอด พอเพียง อย่างยั่งยืน นำไปสู่การหลุดพ้นจากวงจรความยากจนอย่างยั่งยืนต่อไป
พร้อมกันนี้ ที่ประชุมยังได้เห็นชอบแนวทางการขับเคลื่อนการดำเนินการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงด้วยระบบ TPMAP ซึ่งประกอบด้วย การพัฒนาการเติมเต็มข้อมูล TPMAP ให้ครอบคลุมประเด็นการพัฒนาทุกมิติและทุกพื้นที่ในประเทศ และการลงพื้นที่ตรวจสอบ X-ray กลุ่มเป้าหมายเพื่อร่วมกันแก้ไขปัญหาในระดับบุคคล/ครัวเรือน หาเป้าหมายวิกฤตและเยี่ยมบ้าน (Knock Knock) รวมถึงการติดตาม ตรวจสอบ และประเมินผล โดยเร่งรัดให้ ศจพ. ทุกระดับและทีมปฏิบัติการฯ ดำเนินการแก้ไขปัญหาความยากจนและความเหลื่อมล้ำ และการพัฒนาคนทุกช่วงวัย ตามแนวทางการขับเคลื่อนฯ พร้อมประสานหน่วยงานที่เกี่ยวข้องนำเข้าข้อมูลที่มีการเชื่อมโยงกับเลขบัตรประชาชน 13 หลัก โดยนำส่งให้แก่สำนักงานสภาพัฒนาเศรษฐกิจและสังคมแห่งชาติและศูนย์เทคโนโลยีอิเล็กทรอนิกส์และคอมพิวเตอร์แห่งชาติ เพื่อพัฒนาระบบ TPMAP ทั้งในส่วนของข้อมูลและการใช้งานของระบบให้มีประสิทธิภาพมากยิ่งขึ้น
รองนายกรัฐมนตรีได้กล่าวว่า รัฐบาลได้ให้ความสำคัญกับการขจัดความมั่นคงและความเหลื่อมล้ำและการพัฒนาคนทุกช่วงวัย เพื่อให้ประชาชนได้อยู่ดีกินดี โดยไม่ทิ้งใครไว้ข้างหลัง ซึ่งเป็นปัจจัยแห่งความสำเร็จของพื้นฐานการพัฒนาประเทศอย่างยั่งยืน ให้หน่วยงานต่าง ๆ ที่เกี่ยวข้องร่วมมือร่วมใจพัฒนาคุณภาพชีวิตของประชาชนอย่างต่อเนื่องและจริงจังเพื่อแก้ปัญหาความยากจนให้กับประชาชนให้มีคุณภาพชีวิตที่ดีและมีความสุข ตามหลักปรัชญาของเศรษฐกิจพอเพียง เพื่อก่อให้เกิดความมั่นคงมั่งคั่งและยังยืนต่อไป
-----------------------
กลุ่มประชาสัมพันธ์และเผยแพร่ สำนักโฆษก
วันพุธที่ 17 มีนาคม 2564
​นายกรัฐมนตรีเน้นย้ำ อสม. สร้างความรู้ ความเข้าใจ ความเชื่อมั่นให้กับประชาชนในเรื่องวัคซีนโควิด-19 ในประเทศ
​นายกรัฐมนตรีเน้นย้ำ อสม. สร้างความรู้ ความเข้าใจ ความเชื่อมั่นให้กับประชาชนในเรื่องวัคซีนโควิด-19 ในประเทศ
วันนี้ (17 มีนาคม 2564) เวลา 09.30 น. ณ ตึกสันติไมตรี ทำเนียบรัฐบาล นายอนุชา บูรพชัยศรี โฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานมอบรางวัลเชิดชูเกียรติอาสาสมัครสาธารณสุขประจำหมู่บ้าน ดีเด่นระดับชาติ จำนวน 17 ราย แบ่งเป็น อสม.ดีเด่นระดับชาติ 12 สาขา จำนวน 12 ราย สาขาการจัดการสุขภาพชุมชนในพื้นที่พิเศษชายแดนภาคใต้ จำนวน 4 ราย และการจัดการสุขภาพชุมชนในพื้นที่กรุงเทพมหานคร จำนวน 1 ราย เนื่องในวันอาสาสมัครสาธารณสุขแห่งชาติประจำปี 2564 โดยมีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายสาธิต ปิตุเตชะ รัฐมนตรีช่วยว่าการกระทรวงสาธารณสุข นายประทีป กีรติ เรขา รองเลขาธิการนายกรัฐมนตรีฝ่าย การเมือง นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ คณะผู้บริหารกระทรวงสาธารณสุข และอาสาสมัครสาธารณสุขประจำหมู่บ้าน (อสม.) เข้าร่วมงานในครั้งนี้ด้วย
โอกาสนี้ นายกรัฐมนตรีกล่าวขอบคุณ อสม. ทั่วประเทศกว่า 1.05 ล้านคน จากการระบาดของโรคโควิด 19 ทำให้เห็นศักยภาพของระบบการแพทย์และสาธารณสุขของประเทศไทยที่มีความเข้มแข็ง ด้วยความร่วมมือระหว่างภาครัฐ เอกชน ประชาชนและภาคประชาสังคม โดยเฉพาะอาสาสมัครสาธารณสุขประจำหมู่บ้าน (อสม.) ถือเป็นด่านหน้าสำคัญที่ทำงานร่วมกับหมอครอบครัว เจ้าหน้าที่สาธารณสุข จนเป็นที่ยกย่องและชื่นชมทั้งจากในประเทศและต่างประเทศ ตอกย้ำศักยภาพของระบบการแพทย์และการสาธารณสุขของไทยที่มีความเข้มแข็ง ในช่วงการแพร่ระบาดไวรัสโควิด-19 อสม. ยังมีบทบาทสำคัญในฐานะนักจัดการสุขภาพชุมชนในการให้ความรู้ สนับสนุนให้เกิดการมีส่วนร่วมของประชาชนในการพึ่งพาตนเองด้านสุขภาพด้วย ทั้งนี้ “การไม่ป่วย ย่อมดีกว่าป่วยแล้วรักษา” เพราะสามารถลดปัญหาค่าใช้จ่ายเรื่องสุขภาพ จึงขอฝากให้ อสม. ต้องดูแลสุขภาพตนเองด้วย เพื่อจะได้มีร่างการแข็งแรง สมบูรณ์ในการไปดูแลผู้อื่น ด้วย
นายกรัฐมนตรียังกล่าวว่า วานนี้ ตนเองและคณะรัฐมนตรีบางส่วนได้ฉีดวัคซีนป้องกันไวรัสโควิด-19 ตามคำแนะนำของแพทย์แล้ว ซึ่งถือเป็นวันแห่งประวัติศาสตร์ของประเทศไทย รัฐบาลมีความตั้งใจจัดหาวัคซีน เพื่อให้ประชาชนเข้าถึงการใช้วัคซีนที่มีความปลอดภัยและมีประสิทธิภาพ เพื่อ “คืนรอยยิ้มให้กับประเทศไทย” จึงฝาก อสม. ช่วยให้ความรู้ ความเข้าใจรวมทั้งสร้างความเชื่อมั่นให้กับประชาชนถึงความปลอดภัยและข้อดีของการรับวัคซีนโควิด 19 ด้วย
นายกรัฐมนตรียังกล่าวกับผู้แทน อสม. ซึ่งใกล้ชิดกับชุมชนให้มีส่วนร่วมกับรัฐบาล สนับสนุนนโยบายรัฐบาลในมิติต่างๆ โดยเฉพาะ การสร้างรายได้ ลดความเหลื่อมล้ำ เพื่อให้ไทยพ้นปัญหาความยากจน ขณะเดียวกัน รวมทั้งเรียนรู้ความท้าทายใหม่ ๆ เพื่อพัฒนาตนเองอีกด้วย
……………………….
กลุ่มประชาสัมพันธ์และเผยแพร่ สำนักโฆษก
วันพุธที่ 3 มีนาคม 2564
รัฐบาลเตรียมวัคซีนอย่างน้อย 63 ล.โดส กระจายวัคซีน ระยะแรก มี.ค. – พ.ค. 64 เริ่มฉีดใน 13 จังหวัด พื้นที่ควบคุมสูงสุดและเข้มงวด พื้นที่ควบคุม และพื้นที่ขับเคลื่อนเศรษฐกิจและสังคม
กระทรวงสาธารณสุขแจงรัฐบาลเตรียมวัคซีนอย่างน้อย 63 ล.โดส กระจายวัคซีน ระยะแรก มี.ค. – พ.ค. 64 เริ่มฉีดใน 13 จังหวัด พื้นที่ควบคุมสูงสุดและเข้มงวด พื้นที่ควบคุม และพื้นที่ขับเคลื่อนเศรษฐกิจและสังคม
เมื่อวันที่ 2 มีนาคม 2564 นายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข ชี้แจงกรณีที่มีข้อสงสัยในแผนการนำเข้าและการกระจายวัคซีนโควิด-19 ว่ารัฐบาลเตรียมวัคซีนไว้อย่างน้อย 63 ล้านโดส โดยเป็นการจัดหาวัคซีนแบบเร่งด่วน 2 ล้านโดส จากบริษัท ซิโนแวคฯ และมีแผนการกระจายวัคซีน ระยะแรกเดือนมีนาคม – พฤษภาคม 2564 เพื่อลดการป่วยรุนแรง การเสียชีวิต และรักษาระบบสุขภาพของประเทศ โดยเริ่มฉีดใน 13 จังหวัดที่เป็นพื้นที่ควบคุมสูงสุดและเข้มงวด พื้นที่ควบคุม และพื้นที่ขับเคลื่อนเศรษฐกิจและสังคม ส่วนระยะที่ 2 จะได้รับวัคซีนจากบริษัท แอสตราเซนเนกาฯ 61 ล้านโดส จะฉีดกระจายครอบคลุมทุกจังหวัด ในเดือนมิถุนายน – ธันวาคม 2564 เพื่อรักษาเศรษฐกิจ สังคม ความมั่นคงของประเทศ และสร้างภูมิคุ้มกันระดับประชากร ฟื้นฟูประเทศให้กลับเข้าสู่ภาวะปกติ สำหรับภาคเอกชนที่ต้องการนำเข้าวัคซีน กระทรวงสาธารณสุข ไม่ปิดกั้นสามารถนำเข้าวัคซีนได้ โดยต้องเป็นผู้รับอนุญาตนำเข้าและมาขึ้นทะเบียนวัคซีน กับ อย. ซึ่งขณะนี้มีผู้มายื่นขอขึ้นทะเบียนวัคซีนโควิด 19 แล้ว 4 ราย ได้แก่ 1.บริษัท แอสตราเซนเนกา (ประเทศไทย) จำกัด นำวัคซีนของแอสตราเซนเนกา 2.องค์การเภสัชกรรม นำวัคซีนของไซโนแวค 3.บริษัท แจนเซ่น-ซีแลก จำกัด นำวัคซีนของจอห์นสันฯ 4.บริษัท ไบโอจีนีเทค จำกัด นำวัคซีนของบารัค ไบโอเทค ทั้งนี้ วัคซีนของแอสตราเซนเนกา และวัคซีนของไซโนแวค ได้รับการขึ้นทะเบียนแล้ว
------------------
วันพุธที่ 24 มีนาคม 2564
ครม. เห็นชอบร่างกฎกระทรวง วีซ่า STV อนุญาตนักท่องเที่ยวเรือสำราญและกีฬาเข้าไทยได้ ถึง 30 ก.ย.นี้
ครม. เห็นชอบร่างกฎกระทรวง วีซ่า STV อนุญาตนักท่องเที่ยวเรือสำราญและกีฬาเข้าไทยได้ ถึง 30 ก.ย.นี้
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 23 มีนาคม 2564 ว่า เนื่องจากสถานการณ์การแพร่ระบาดของโรคโควิด-19 ของโลกมีแนวโน้มที่ดีขึ้น และหลายประเทศทั่วโลก เริ่มมีการฉีดวัคซีนป้องโควิด-19 แล้ว ดังนั้น เพื่อเป็นการเร่งฟื้นฟูเศรษฐกิจโดยการกระตุ้นการท่องเที่ยวจากนักท่องเที่ยวต่างชาติ ครม. จึงมีเห็นชอบร่างประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีเป็นพิเศษ (ฉบับที่ ..) ซึ่งมีสาระสำคัญเป็นการอนุญาตให้คนต่างด้าวที่เดินทางมากับเรือสำราญและกีฬา (เรือยอร์ช) เพื่อมาท่องเที่ยวในไทย สามารถขอรับการตรวจลงตราวีซ่าประเภท Special Tourist Visa (STV) ณ ช่องทางอนุญาตของด่านตรวจคนเข้าเมืองได้ จนถึงวันที่ 30 กันยายน 2564 โดยปฏิบัติตามมาตรการป้องกันโรคตามที่กระทรวงสาธารณสุขกำหนดอย่างเคร่งครัด
-------------------------------
วันพฤหัสบดีที่ 4 มีนาคม 2564
อนุมัติจ้างครูต่างชาติสอนภาษา ในร.ร.ดีประจำตำบล
วันพุธที่ 3 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบให้กระทรวงศึกษาธิการ จัดทำบันทึกความเข้าใจว่าด้วยความร่วมมือด้านการศึกษา กับกระทรวงการต่างประเทศ การค้าและการพัฒนาแห่งแคนาดา เพื่อจัดหาครูชาวแคนาดาเข้ามาสอนในสถานศึกษาไทย ในสาขาวิชาภาษาต่างประเทศและอาชีวศึกษา ระยะเวลาดำเนินงาน 1 ปี โดยจะจัดหาครูต่างชาติเข้ามาสอนในโรงเรียนดีประจำตำบล 300 แห่ง ซึ่งคาดว่าจะเริ่มในเดือน พ.ค. 64 สำหรับการผลักดันสมรรถนะด้านภาษาครั้งนี้ จะเน้นที่เด็กปฐมวัย เพราะเป็นช่วงวัยสำคัญในการเรียนรู้ภาษา และเน้นเรื่องการสื่อสารเป็นหลัก ซึ่งจะสอดคล้องไปกับแผนบูรณาการการศึกษา ที่ให้เด็ก ๆ ได้มีโอกาสเรียนภาษาอังกฤษจากครูต่างชาติโดยตรง พร้อมเสริมไปกับการเรียนกับครูชาวไทยที่จบเอกภาษาอังกฤษโดยเฉพาะ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 2 มีนาคม 2564
ติดตามความก้าวหน้าโครงการ 1 ตำบล 1 กลุ่มเกษตรทฤษฎีใหม่ โครงการยกระดับแปลงใหญ่และโครงการพัชรสุธาคชานุรักษ์
รองปลัดฯ อำพันธุ์ ลงพื้นที่ติดตามความก้าวหน้าโครงการ 1 ตำบล 1 กลุ่มเกษตรทฤษฎีใหม่ โครงการยกระดับแปลงใหญ่และโครงการพัชรสุธาคชานุรักษ์ ในพื้นที่จังหวัดสระแก้ว
นายอำพันธุ์ เวฬุตันติ รองปลัดกระทรวงเกษตรและสหกรณ์ พร้อมด้วยนางจิรนันท์ วาสุเทพรังสรรค์ เกษตรและสหกรณ์จังหวัดสระแก้วและหัวหน้าส่วนราชการในสังกัดกระทรวงเกษตรและสหกรณ์ ลงพื้นที่ตำบลบ้านใหม่หนองไทร อำเภออรัญประเทศ จังหวัดสระแก้ว เพื่อติดตามความก้าวหน้าการดำเนินโครงการ 1ตำบล 1 กลุ่มเกษตรทฤษฎีใหม่ ในแปลงพื้นที่ ขนาด 5 ไร่ ของนายคำพอง จันทร์คุ้ม โดยกรมพัฒนาที่ดินได้สนับสนุนการขุดสระเก็บน้ำขนาด 3,500 ลบ.ม.เศษ (24 ×65×5 ม.) ซึ่งเริ่มดำเนินการเป็นบ่อแรกในจังหวัดสระแก้ว พร้อมทั้งประชุมหารือติดตามความก้าวหน้าและปัญหาอุปสรรคการดำเนินโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด และกิจกรรมการส่งเสริมอาชีพเกษตรกรรมโครงการพัชรสุธาคชานุรักษ์ในเขตพื้นที่ป่ารอยต่อ 5 จังหวัด ภาคตะวันออก (จังหวัดสระแก้ว) ของกระทรวงเกษตรและสหกรณ์ เพื่อผลักดันขับเคลื่อนโครงการให้บรรลุผลสำเร็จตามวัตถุประสงค์ของโครงการต่อไป